
Krádež identity, osobné údaje a trestná činnosť s nimi spojená
Anotácia: V predmetnom príspevku sa jeho autori zaoberajú novou formou trestnej činnosti, ktorá je označovaná ako tzv. krádež identity. V tomto kontexte analyzujú pojem identita a osobné údaje a zameriavajú sa na to, či sú tieto pojmy totožné. Vychádzajú pritom z Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), zo zákona č. 18/2018 Z. z. v platnom znení o ochrane osobných údajov a z ďalších právnych noriem. Dochádzajú k záveru o rozdielnosti týchto pojmov, hoci konkrétne spôsoby páchania trestnej činnosti s nimi súvisiacej poukazujú na ich zbližovanie. V ďalšom texte svoju pozornosť autori sústreďujú na veľmi sofistifikovanú a rozširujúcu sa trestnú činnosť spojenú s týmito pojmami vo svete a na právnu kvalifikáciu takýchto skutkov podľa Trestného zákona SR.

Úvod
V dnešnej digitálnej dobe, charakterizovanej rôznymi, čím ďalej, tým viac sofistikovanými spôsobmi páchania trestnej činnosti, patrí medzi tie najaktuálnejšie práve       tzv. krádež identity, spravidla spojená s ďalšími formami kriminality, najčastejšie zahŕňajúcimi trestné činy proti majetku, odohrávajúcimi sa väčšinou v online priestore. V závislosti                 od konkrétnej legislatívy nadobúda aj tzv. krádež identity rôzne formy, pričom vo svojej základnej definícii tzv. krádež identity a jej následné zneužitie pozostáva z niekoľkých vzájomne prepojených elementov. 
V súvislosti so skúmaním danej problematiky je podľa nášho názoru aktuálna úvaha, či pojem identita je totožný s pojmom osobné údaje alebo či sa aspoň v niektorých aspektoch tieto znaky prekrývajú. 
Odpovede na tieto otázky budeme primárne hľadať v právnej úprave, ale nielen v nej.
Východiskové pojmy a právna úprava
	Ako to vyplýva z ďalej uvedeného textu, jednoduchšia je odpoveď na otázku, ako sú v právnych normách definované osobné údaje.
	Ochrana fyzických osôb v súvislosti so spracúvaním osobných údajov patrí medzi základné práva. V článku 8 ods. 1 Charty základných práv Európskej únie a v článku 16 ods. 1 Zmluvy o fungovaní Európskej únie sa stanovuje, že každý má právo na ochranu osobných údajov, ktoré sa ho týkajú.
Podľa článku 19 ods. 3 Ústavy SR každý má právo na ochranu pred neoprávneným zhromažďovaním, zverejňovaním alebo iným zneužívaním údajov o svojej osobe.
Podľa článku 22 ods. 1 Ústavy SR listové tajomstvo, tajomstvo dopravovaných správ   a iných písomností a ochrana osobných údajov sa zaručujú.
Pojem osobné údaje definuje Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov, GDPR), a nimi sú akékoľvek informácie týkajúce sa identifikovanej alebo identifikovateľnej fyzickej osoby. Identifikovateľná fyzická osoba je osoba, ktorú možno identifikovať priamo alebo nepriamo, najmä odkazom na identifikátor, ako je meno, identifikačné číslo, lokalizačné údaje, online identifikátor alebo odkazom na jeden či viaceré prvky, ktoré sú špecifické             pre fyzickú, fyziologickú, genetickú, mentálnu, ekonomickú, kultúrnu alebo sociálnu identitu tejto fyzickej osoby.  
Rovnako ako toto nariadenie osobné údaje definuje v § 2 aj zákon č. 18/2018                         Z. z. v platnom znení o ochrane osobných údajov.
Oveľa zložitejšia je definícia pojmu identita. Takúto definíciu totiž žiadna slovenská právna norma neobsahuje. 
Podľa Veľkého slovníka cudzích slov je identita definovaná ako totožnosť, úplná zhoda, rovnakosť, úplný súlad.[footnoteRef:1] [1:  ŠALING, S. a kol. Veľký slovník cudzích slov, s. 542.] 

Použitie samotného tohto pojmu bez jeho definície možno nájsť napr. v zákone
č. 305/2013 Z. z. v platnom znení o štandardoch pre informačné technológie verejnej správy, ktorý v § 2 písm. k) uvádza, že identifikačnou registráciou osoby je proces, počas ktorého je osoba identifikovaná na základe registračných údajov, z ktorých určené registračné údaje môžu byť potvrdzované, pričom výsledkom registrácie je priradenie identity tejto osobe v kontexte, v ktorom sa registrácia vykonáva.
Opatrenie Štatistického úradu Slovenskej republiky č. 435/2019 Z. z., ktorým sa ustanovujú podrobnosti o systéme identifikácie elektronickej identity obyvateľa a systéme overenia elektronickej identity obyvateľa prostredníctvom jeho autentifikácie, v § 1 uvádza, že na identifikáciu elektronickej identity obyvateľa sa použije primárne rodné číslo alebo dátum narodenia a pohlavie.
Vychádzajúc aj z citovaných právnych noriem je evidentné, že v prípade uvádzanej identity nejde o špecifikáciu osoby iba prostredníctvom takých údajov, akými sú meno či iné základné údaje, prípadne nejaký dokument, z hľadiska aplikačnej praxe často získaný bez vedomia poškodenej osoby. Z perspektívy terminologicky komplexnejšej definície a s prihliadnutím na vyššie uvedené aspekty je potrebné k nej pridať rozšírené spektrum súvisiacich elementov, ako napr. dátové body, účty na rôznych platformách, biometrické identifikátory, historické dáta spojené s aktivitou poškodeného, ako napr. transakcie, záznamy o verifikáciách a podobne. Takúto identitu, typickú pre súčasnosť, možno označiť ako digitálnu identitu a vnímať ju ako súbor online stôp a údajov (prihlasovacie mená, profily na sociálnych sieťach, biometrické dáta), ktoré slúžia na overenie totožnosti v digitálnom priestore.
Inými slovami, digitálna identita je súbor digitálnych stôp, údajov a prostriedkov, ktoré slúžia na identifikáciu subjektu v online priestore. V súčasnosti Európska únia (ďalej len „EÚ“) pripravuje projekt európskej digitálnej peňaženky. Tá každému občanovi EÚ umožní bezpečne uchovávať digitálne verzie rôznych dokumentov, ako sú napríklad diplomy, lekárske predpisy, bankové informácie alebo poistenie, a to s platnosťou vo všetkých členských štátoch.
Okrem osobnej a digitálnej identity sa v aplikačnej praxi možno stretnúť aj s ďalšími typmi identity, a to s identitou finančnou, administratívnou a zdravotnou, ktorým sa budeme venovať v ďalšom texte.
Z uvedených a ďalších konštatovaní vyplýva, že pri charakteristike osobných údajov a identity existujú určité rozdiely. Kým identita sa v súčasnosti z trestnoprávneho hľadiska primárne spája s digitálnym priestorom a je širším pojmom, osobné údaje majú skôr konzervatívnejší charakter a sú pojmom užším. Aplikačná prax však ukazuje, že rozdiely medzi oboma pojmami sa čoraz viac stierajú.
S využitím pokročilých nástrojov a praktických znalostí je možné tzv. krádež identity realizovať práve na základe vyššie uvedeného, pričom k odhaleniu často dochádza až                   po relatívne dlhom čase, kedy bolo evidovaných viac poškodených, prípadne bolo výrazne poškodené dobré meno poškodeného alebo identita bola zneužitá na prístup k službám z rôznych sektorov.[footnoteRef:2]  [2:  Identity theft. [online]. 2024. [1 júna 2026]. Dostupné na internete: https://www.usa.gov/identity-theft ] 

Nadväzujúc na predchádzajúce tvrdenie je možné konštatovať, že vo svojej zredukovanej forme pozostáva identita ako taká z dát (rôznych dokumentov, historických záznamov a pod.) a páchateľ majúci prístup k uvedeným dátam disponuje takýmto spôsobom prístupom k právnej a ekonomickej existencii osoby v spoločnosti. 
Identita pozostávajúca práve z dát je jedným z kľúčových mechanizmov participácie občana v modernej spoločnosti, najmä s ohľadom na právny, ekonomický a spoločenský život. V prípade obmedzenia identity, resp. narušenia zmieňovaných štruktúr, dochádza k výraznému zníženiu kvality a v mnohých prípadoch takmer k nemožnosti vykonávania základných úkonov súvisiacich s plnohodnotným životom, zahŕňajúcim občianske práva a povinnosti. 
S ohľadom na hlavné charakteristiky modernej spoločnosti, dopad a závažnosť analyzovaného spektra protiprávneho konania je preto potrebné venovať tzv. krádeži identity zvýšenú pozornosť. S prihliadnutím na súčasné trendy je možné predpokladať, že v budúcnosti  v prípade stagnácie mechanizmov a metód dostupných kompetentným orgánom na prevenciu, odhaľovanie a sankcionovanie daných aktivít dôjde k zvýšenému nárastu kriminality práve v tomto sektore so závažnými, nielen individuálnymi, ale aj širšími spoločenskými následkami.  
Ako najaktuálnejší príklad predmetnej trestnej činnosti z konca mája 2026 možno uviesť hackerský útok na systémy popredného elektronického obchodu Alza.cz, ktorý pôsobí aj na Slovensku. Na hackerských fórach sa zároveň objavila ponuka na databázu, ktorá má obsahovať stovky tisíc údajov zákazníkov Alzy. Celkovo má databáza obsahovať 437 tisíc záznamov. Ide o potenciálne citlivé údaje, keďže okrem mien zákazníkov má ísť aj o e-mailové adresy, telefónne čísla, poštové adresy a ďalšie informácie súvisiace s nákupmi. Nechýbajú ani údaje o zákazníckych účtoch, histórii objednávok, či dokonca dáta súvisiace s komunikáciou                 so zákazníckou podporou.
Ak by boli tieto údaje pravé, mohli byť mať význam pre iných útočníkov, keďže na ich základe by mohli napríklad spúšťať podvodné kampane alebo priamo útočiť na určitých používateľov. Na druhej strane sa predstavitelia Alzy vyjadrili , že podobné údajné úniky dát sa na hackerských fórach objavujú pomerne často, pričom neraz nejde o skutočné, ale falošné úniky dát.[footnoteRef:3] [3: [online]. 2024. [31. mája 2026]. Dostupné na internete: https://zive.aktuality.sk/clanok/FeErgWy/utok-na-alzu-hackeri-predavaju-udaje-437-tisic-zakaznikov-obchod-reaguje/] 

V porovnaní s legislatívou iných štátov, napríklad Spojených štátov amerických, slovenská legislatíva (rovnako ako napríklad česká) na tento dynamický fenomén v súčasnosti nereaguje rovnako dynamicky, keďže v relevantných právnych predpisoch, ako už bolo uvedené, vrátane Trestného zákona, jednotný pojem krádež identity neexistuje, ale je fragmentovaný naprieč viacerými skutkovými podstatami trestných činov.
Do kategórie tejto trestnej činnosti možno zaradiť také trestné činy, ako sú primárne podvod podľa § 221 Trestného zákona, krádež podľa § 212  Trestného zákona a celý rad tzv. počítačových trestných činov, teda trestné činy s názvom neoprávnený prístup do počítačového systému podľa § 247 Trestného zákona, neoprávnený zásah do počítačového systému podľa              § 247a Trestného zákona, neoprávnený zásah do počítačového údaja podľa § 247b Trestného zákona, neoprávnené zachytávanie počítačových údajov podľa § 247c Trestného zákona                a výroba a držba prístupového zariadenia, hesla po počítačového systému alebo iných údajov podľa §247d Trestného zákona.
V širšej rovine, zahŕňajúc najmä procesy spojené so sofistikovanejšími formami tzv. krádeže identity vrátane fáz predchádzajúcich samotnému konaniu a po ňom nasledujúcich, je                   za relevantné možné považovať aj ďalšie trestné činy, a to neoprávnené vyrobenie a používanie  platobného prostriedku podľa § 219 Trestného zákona, úverový podvod podľa     § 222 Trestného zákona, falšovanie a pozmeňovanie verejnej listiny, úradnej pečate, úradnej uzávery, úradného znaku a úradnej značky podľa § 352 Trestného zákona, trestný čin nebezpečného elektronického obťažovania podľa § 360b Trestného zákona, poškodzovanie cudzích práv podľa § 375 a § 376 Trestného zákona, legalizácia výnosu z trestnej činnosti podľa § 233 a § 233a Trestného zákona, prípadne ohováranie podľa § 373 Trestného zákona.  
Na druhej strane s uvádzanými osobnými údajmi sa typicky spája trestný čin neoprávneného nakladania s osobnými údajmi  podľa § 374 Trestného zákona. 
Tento trestný čin však spácha len ten, kto neoprávnene poskytne, sprístupní alebo zverejní osobné údaje, avšak jedine a špecificky o inom zhromažďované v súvislosti s výkonom verejnej moci (teda v oblasti štátnej správy, samosprávy) alebo uplatňovaním ústavných práv osoby (súdmi a pod.). Druhou alternatívou je také nakladanie s osobnými údajmi získanými o inom v súvislosti s výkonom povolania, zamestnania alebo funkcie (napr. lekárom, advokátom, notárom a pod.).[footnoteRef:4] Spoločným znakom týchto alternatív je zároveň porušenie ustanovenej povinnosti všeobecne záväzným predpisom týmito osobami.   [4:  IVOR. J. a kol. Trestné právo hmotné. Osobitná časť, s. 440. ] 

Ako je zrejmé z tejto skutkovej podstaty trestného činu, jeho spáchanie sa viaže                na výkon verejnej moci, povolanie, zamestnanie, funkciu alebo uplatňovanie ústavných práv osoby. Nejde teda o prípady všeobecného charakteru, čo je typické pre ostatné uvádzané trestné činy ktorými dochádza ku tzv. krádeži identity.[footnoteRef:5] [5:  ČENTÉŠ, J. a kol. Trestný zákon s komentárom, s. 51.] 


Americké reálie
Bližšie ku komplexnejšej definícii analyzovanej v úvodnej časti má súčasná legislatíva Spojených štátov amerických, ktorá tzv. krádež identity výslovne definuje a v ktorej sa tento fenomén v porovnaní s ostatnými krajinami vyskytuje s najväčšou frekvenciou a intenzitou.
Federálny Trestný zákonník Spojených štátov amerických (ďalej aj ako „USA“) v 18. hlave  upravujúcej podvody v § 1028 zakotvuje daný trestný čin s názvom „Podvod a súvisiace aktivity v spojení s identifikačnými dokumentami, autentifikačnými náležitosťami a informáciami“. Tento trestný čin zahŕňa všetky prvky charakterizujúce (nielen) digitálnu identitu a aktivity s nimi spojené na účel páchania ďalšej trestnej činnosti. Predmetné ustanovenie tak postihuje vyhotovenie identifikačného dokladu, autentifikačného prvku alebo falošného identifikačného dokladu, ich prevod, držbu, obchodovanie s nimi, a tiež zariadenie určené na výrobu takýchto dokladov a prvkov.[footnoteRef:6]      [6:  U.S. CODE § 1028. Fraud and related activity in connection with identification documents, authentication features, and information. [online]. 2026. [1. júna 2026]. Dostupné na internete: https://www.law.cornell.edu/uscode/text/18/1028.] 

Tieto pojmy federálny Trestný zákonník USA charakterizuje takto – autentifikačný prvok znamená akýkoľvek hologram, vodoznak, certifikáciu, symbol, kód, obraz, sekvenciu čísiel alebo písmen alebo inú vlastnosť, ktorá sa samostatne alebo v kombinácii s inou vlastnosťou používa vydávajúcim orgánom na identifikačnom doklade, zariadení na výrobu dokladov alebo identifikačnom údaji na určenie, či je doklad falšovaný, pozmenený alebo inak sfalšovaný. Pojem zariadenie na výrobu dokladov znamená akýkoľvek nástroj, matricu, šablónu, počítačový súbor, počítačový disk, elektronické zariadenie alebo počítačový hardvér či softvér, ktoré sú osobitne upravené alebo primárne používané na výrobu identifikačného dokladu, falošného identifikačného dokladu alebo iného zariadenia na výrobu dokladov. A nakoniec pojem identifikačný doklad znamená doklad vyhotovený alebo vydaný Spojenými štátmi americkými. 
Takýto trestný čin je veľmi prísne sankcionovateľný, a to trestom odňatia slobody až    na 20 rokov, ak bol takýto trestný čin spáchaný s úmyslom uľahčiť drogový trestný čin alebo v súvislosti s násilným trestným činom, alebo ak už bol páchateľ za takýto trestný čin potrestaný. Trestom odňatia slobody až na 30 rokov sa páchateľ potrestá, ak bol takýto trestný čin spáchaný v úmysle uľahčiť akt domáceho alebo medzinárodného terorizmu.
Štatisticky je v USA de facto nemožné vyčísliť presné škody, keďže množstvo prípadov spadajúcich pod tzv. krádež identity zostáva neodhalených. Na základe dostupných dát kyberbezpečnostných organizácií spolupracujúcich s vládnymi inštitúciami bolo za rok 2023 iba v USA poškodených viac ako 16 miliónov osôb, pričom škody spojené explicitne s odcudzením finančných prostriedkov na základe tzv. krádeže identity sú odhadované na 43 miliárd USD.[footnoteRef:7] K uvedeným štatistikám je potrebné dodať, že špecificky tzv. krádež identity s primárne finančnými motívmi (nižšie definovaná ako krádež finančnej identity) tvorí iba 40 % celkových prípadov tzv. krádeže identity, z čoho je možné dedukovať, že skutočné spôsobené škody dosahujú omnoho väčšie objemy.[footnoteRef:8]  [7:  A Guide to Indentity Theft Stastistics for 2026. [online]. 2026. [1. júna 2026]. Dostupné na internete: https://www.mcafee.com/learn/a-guide-to-identity-theft-statistics/]  [8:  FACTS + STATISTICS. Identity theft and cybercrime. [online]. 2026. [1. júna 2026]. Dostupné na internete:  https://www.iii.org/fact-statistic/facts-statistics-identity-theft-and-cybercrime] 

Z globálneho hľadiska je vyčíslenie aspoň približných dát mnohonásobne komplikovanejšie, okrem iných faktorov aj z dôvodu rôznych definícií tzv. krádeže identity právnymi úpravami líšiacimi sa naprieč rôznymi štátmi. Napriek tomu je možné definovať kľúčové tendencie, napr. posun k sofistikovanejším schémam aplikovaným vo vzťahu ku tzv. krádeži identity. Podiel transakcií spojených s trestnou činnosťou (finančného charakteru) sa pohybuje v hodnotách mierne presahujúcich 2 % z celkového globálneho objemu, pričom v porovnaní s predchádzajúcimi rokmi bol zaznamenaný mierne klesajúci trend. 
Danú metriku je možné na základe súvisiacich dát interpretovať z niekoľkých perspektív. Vzhľadom na dostupnosť a relatívne jednoduché užívateľské prostredie rôznych aplikácií využívajúcich umelú inteligenciu dochádza k tzv. sophistication shift, označujúcemu posun k sofistikovanejším metódam tzv. krádeže identity a súvisiacej trestnej činnosti, kombinujúcemu pokročilé praktiky sociálneho inžinierstva, audiovizuálnych materiálov vytvorených umelou inteligenciou a podobne.[footnoteRef:9]  [9:  SZABOVÁ, E. a I. ŠIMOVČEK. Trestná zodpovednosť právnických osôb - komparácia vybraných aspektov právnych úprav niektorých členských štátov Európskej únie, USA a Švajčiarska a možnosti ich ďalšieho vývoja na pôde Európskej. In:  Státní zastupitelství, roč. 12, č. 5/2014, s. 58] 

Nemenej vážnym faktorom sú aj prísnejšie požiadavky v rámci procesov verifikácie klientov vo finančnom sektore vo všeobecnosti, na ktoré páchatelia reagovali práve posunom k spomínaným metódam. V praxi uvedený posun znamená, že napriek nižšiemu objemu sa zvyšuje komplexnosť daných procesov,  čím narastá zložitosť odhalenia páchateľov  a celkové spôsobené škody ako fyzickým, tak aj právnickým osobám, pričom za rok 2025 sa zvýšenie spomínaných taktík odhaduje na 180 %.[footnoteRef:10]      [10:  Identity Fraud Report. [online]. 2025. [6. júna 2026]. Dostupné na internete:  https://sumsub.com/fraud-report-2025/] 


Spôsoby páchania trestnej činnosti 
Na základe početných prieskumov verejnej mienky býva v súvislosti s technologickým pokrokom a zmenami za posledné roky umelá inteligencia označovaná ako primárny vektor útokov, čo síce čiastočne vychádza z overených dát, avšak tento argument trpí niekoľkými nedostatkami. Útoky, pri ktorých by bola využitá výhradne umelá inteligencia, sú ojedinelé a v drvivej väčšine prípadov disponuje páchateľ ďalšími schopnosťami, kombinujúc ľudskú inteligenciu s umelou. V typickom prípade spočíva úloha umelej inteligencie                                        vo vykonávaní úloh spojenými s generovaním audiovizuálneho, prípadne textového obsahu, pričom plánovanie, výber konkrétnych stratégií a logické uvažovanie zostávajú v kompetenciách páchateľa. 
Ako príklad je možné uviesť tzv. injekčné útoky[footnoteRef:11] kombinované s deepfakeom, ktorých množstvo za rok 2025 vzrástlo globálne o 40 % a vykonanie ktorých by však nebolo možné bez ľudského faktoru disponujúceho pokročilými programátorskými znalosťami, najčastejšie potrebných pre paralelnú emuláciu zariadenia počas útoku. Napriek stúpajúcej tendencii, v rámci ktorej 35 % sfalšovaných dokumentov bolo vytvorených pomocou umelej inteligencie, väčšinu, konkrétne 47 % sfalšovaných dokumentov, stále tvoria fyzicky vytvorené verzie. Deepfaky momentálne tvoria približne pätinu biometrických sfalšovaných dát potrebných najmä pre procesy verifikácie, pričom do zvyšného segmentu patria už relatívne zastaralé metódy, napr. pokusy o využitie fotografií, alebo vopred nahraných videí, ktoré  vo väčšine prípadov bývajú odhalené automatizovanými bezpečnostnými mechanizmami využívajúcimi umelú inteligenciu.[footnoteRef:12]  [11:  Injekčné útoky označujú narušenie bezpečnostného systému útočníkom, v rámci ktorého je časť škodlivého kódu vložená do kódu originálneho, ovplyvňujúc tak jeho obranné funkcie a umožňujúc získanie prístupu do interných štruktúr daného systému.  ]  [12:  2026 Identity Fraud Report. [online]. 2026. [5. júna 2026]. Dostupné na internete:https://www.entrust.com/sites/default/files/documentation/reports/2026-identity-fraud-report-re.pdf]] 

Z kontextu uvedených špecifík vyplýva, že umelá inteligencia vo vzťahu k ochrane identity predstavuje dvojsečnú zbraň. Aj keď na jednej strane umožňuje bezprecedentné možnosti generovania materiálov nerozoznateľných od reálnych, na strane druhej sú obranné mechanizmy mimoriadne úspešné pri rozpoznávaní detailov, odhalenie ktorých je často mimo ľudských schopností. Medzi najrozšírenejšie príklady patria behaviorálna analýza typického využitia zariadenia a odhalenie deviácií, detekcia deepfakov a syntetických identít, celkové vyhodnocovanie rizika spojeného s konkrétnym používateľom a ďalšie komplexnejšie stratégie presahujúce rámec tohto príspevku.[footnoteRef:13] [13:  When Anyone Can Be Anyone: AI and the Identity Crisis in Finance. [online]. 2023. [5. júna 2026]. Dostupné na internete: https://www.acams.org/en/opinion/when-anyone-can-be-anyone-ai-and-identity-crisis-finance  ] 

 Jednou z najrozšírenejších a pre páchateľa najatraktívnejších foriem tzv. krádeže identity je krádež finančnej identity. Rozdiel medzi krádežou finančnej identity a klasickým, napríklad investičným, podvodom spočíva v tom, že pri krádeži finančnej identity páchateľ využíva osobné údaje inej osoby a v jej mene sa dopúšťa rôznych foriem trestnej činnosti. V porovnaní s bežným podvodom ide o technicky náročnejší, pre orgány činné v trestnom konaní však ťažšie odhaliteľný proces vzhľadom na jeho komplexnosť a množstvo faktorov v ňom zahrnutých. 
Napriek tomu, že moderné bankové systémy, fintech sektor a trh kryptoaktív disponujú relatívne robustnými bezpečnostnými mechanizmami, ich prelomenie je možné napr. v prípade využitia individuálnej chyby klienta konkrétnej finančnej služby alebo bezpečnostných nedostatkov na strane poskytovateľa. V zjednodušenej podobe možno tento proces rozdeliť na niekoľko krokov, a to získanie prístupu k osobným údajom, následnú rekonštrukciu identity, absolvovanie potrebnej verifikácie, získanie prístupu k finančným prostriedkom, ich následný prevod na ďalšie účty alebo výber hotovosti, pričom celý proces spravidla zahŕňa aj legalizáciu výnosov z trestnej činnosti. Pokiaľ ide o metódy využívané v prípade útokov na individuálne obete, medzi najčastejšie patria phishing[footnoteRef:14], vishing[footnoteRef:15], smishing[footnoteRef:16], rôzne formy malvéru[footnoteRef:17], množstvo metód s cieľom online úniku dát, zriedkavejšie fyzicky ukradnuté dokumenty, zneužitie právomocí  osôb s prístupom k citlivým informáciám v rámci konkrétnej organizácie, prípadne zlyhanie ľudského faktora na kľúčovej pozícii.  [14:  Phishing označuje praktiku typicky zameranú na rozosielanie emailových správ, s cieľom získania osobných informácií. Vo väčšine prípadov páchateľ predstiera, že je zamestnancom konkrétnej spoločnosti alebo sociálnej siete a osobné informácie potrebuje na účely zvýšenia bezpečnosti alebo predídenia vymyslenej hrozby. Okrem vyššie uvedeného je možné phishing definovať aj všeobecnejšie, a to ako súbor praktík s cieľom získať informácie, pričom vzhľadom na pokročilosť a sofistikovanosť praktík súčasných podvodov v kombinácii s ukradnutými alebo falošnými identitami existujú desiatky rôznych variácií phishingu. ]  [15:  Podobne ako v prípade phishingu, vishing je aplikovaný s rovnakým cieľom, pričom na rozdiel od phishingu, vishing označuje podvodný telefonát využívajúci rôzne manipulatívne metódy sociálneho inžinierstva. ]  [16:  Smishing je možné definovať ako de facto špecifickejšiu formu phishingu definovanú rozosielaním SMS správ, pričom názov smishing je kombináciou slov SMS a phishing. ]  [17:  Malvér je vo svojej základnej podobe definovaný ako škodlivý softvér nainštalovaný na zariadenie bez vedomia používateľa, pričom tzv. krádež identity a procesy s ňou spojené sú iba časťou širokého spektra účelov,  na ktoré býva využitý. Pod malvér spadá množstvo konkrétnych typov s rôznymi charakteristikami, spomedzi ktorých najčastejšie bývajú využívané vírusy, trójske kone, červy, backdoor, rootkity, spyware, keyloggery a podobne. ] 

Pre technicky menej zdatných používateľov, tvoriacich kritickú skupinu možných poškodených, sú mimoriadne nebezpečné falošné stránky tváriace sa ako napr. legitímne investičné platformy, portály poskytujúce možnosť nájsť si prácu, na ktoré používateľ zadáva svoje citlivé osobné informácie bez toho, aby vedel, že stránka iba kopíruje originál. V prípade absencie niektorých potrebných informácií alebo dokumentov je možné kombinovať reálne informácie s falošnými. Medzi typické príklady patria napr. sfalšované potvrdenie adresy, fotografie tváre potrebné pre overenie vytvorené umelou inteligenciou, dodanie novej 
e- mailovej adresy alebo telefónneho čísla potrebného pre overenie a podobne. 
Okrem individuálnych útokov sa zločinecké skupiny zameriavajú aj na organizácie, a to s cieľom získať čo najväčšie množstvo citlivých osobných informácií v rámci jedného útoku. V závislosti od veľkosti a stratégie zločineckej skupiny sú spomínané informácie buď okamžite využívané na získanie prístupu k finančným prostriedkom a na ich výber, nezriedka v kombinácii so žiadosťami o úvery, alebo predávané na rôznych platformách operujúcich          na dark webe, v rámci ktorého existujú aj sekundárne trhy predávajúce zmieňované citlivé informácie ďalším páchateľom. Z perspektívy páchateľa predstavuje predaj informácií                na jednej strane menší zisk, ktorý však v porovnaní s rekonštrukciou identity a prejdením verifikácie disponuje oveľa menším rizikom a potrebnou kvantitou a kvalitou vynaloženého úsilia. 
Ako príklad jedného z historicky najväčších útokov zmieňovaného typu je možné uviesť prípad medzinárodného úverového registra Equifax z roku 2017, ktorý zostal neodhalený             po dobu 76 dní, v rámci ktorého bol útočníkmi získaný prístup k mimoriadne citlivým informáciám viac ako 147 miliónov občanov USA a viac ako 15 miliónov občanov Veľkej Británie. V zjednodušenej forme je možné použitú stratégiu vysvetliť ako využitie bezpečnostných nedostatkov na strane jedného z oddelení Equifax, ktoré v máji 2017 napriek inštrukciám oddelenia bezpečnosti nenainštalovalo patch[footnoteRef:18] potrebný pre automatizovaný systém zákazníckej podpory. Absencia potrebného patchu bola využitá útočníkmi, ktorí následne lokalizovali nezašifrované používateľské mená a heslá, prostredníctvom ktorých získali možnosť prístupu k ďalším interným systémom Equifax obsahujúcim zmieňované citlivé informácie. Vzhľadom na komplexnosť a množstvo spôsobov následného využitia získaných informácií je problematické vyčísliť konkrétne spôsobené škody. Z perspektívy konkrétnej škody spôsobenej koncovým používateľom je čiastka odhadovaná na približne 400 miliónov USD, pričom celková škoda spôsobená Equifax, zahŕňajúc pokuty a náklady                 na inováciu svojej bezpečnostnej infraštruktúry, s najväčšou pravdepodobnosťou dosahuje viac než 1,3 miliardy USD.[footnoteRef:19] [18:  Patch označuje rýchle bezpečnostné riešenie konkrétneho problému relatívne malej škály s cieľom prevencie okamžitých bezpečnostných rizík. ]  [19:  2017 Data Breach Will Cost Equifax at Least 1,38 Billion. [online]. 2017. [5. júna 2026]. Dostupné na internete:https://www.darkreading.com/cyberattacks-data-breaches/2017-data-breach-will-cost-equifax-at-least-1-38-billion ] 

V prípade aplikácie Trestného zákona Slovenskej republiky na obdobný prípad do úvahy prichádzajúcimi trestnými činmi by boli trestné činy neoprávneného prístupu do počítačového systému podľa   § 247 Trestného zákona, výroby a držby prístupového zariadenia, hesla do počítačového systému alebo iných údajov podľa §247d Trestného zákona a v prípade odcudzenia finančných prostriedkov aj trestný čin krádeže podľa § 212  Trestného zákona.
Medzi komplikovanejšie fenomény patrí využitie tzv. syntetickej identity, následne využitej napr. na vytvorenie bankového účtu s cieľom tzv. prania špinavých peňazí, spáchania poisťovacieho podvodu, prípadne na využívanie rôznych foriem finančnej pomoci, napr. dotácií, príspevkov špecifickým skupinám a podobne. Uvedená forma tzv. krádeže identity, ktorá patrí medzi najnovšie a v súčasnosti najrýchlejšie sa šíriace, je populárna prevažne v USA, kde typicky páchateľ kombinuje minimálne množstvo ukradnutej informácie o reálnej osobe, najčastejšie skutočné číslo sociálneho zabezpečenia[footnoteRef:20] s vymyslenými informáciami, vytvárajúc takýmto spôsobom takmer úplne novú osobu. Meno, dátum narodenia, adresa, dokumenty, fotografie a ďalšie potrebné náležitosti bývajú vo väčšine prípadov úplne vymyslené, pričom páchateľ následne využíva metódy imitujúce správanie reálneho klienta. Typickou pre prvú fázu takéhoto protiprávneho konania je vytvorenie kreditnej karty, ktorou sú financované reálne, relatívne nízke náklady (platby v obchodoch, účty za elektrinu na falošnej adrese atď.) v časovom horizonte mesiacov alebo dokonca rokov, čo automatizované bankové algoritmy vyhodnocujú ako dôkaz existencie skutočnej osoby. Po získaní dôvery banky páchateľ prechádza k finálnej fáze, a to k maximalizácii čerpania rôznych finančných služieb, ktorými sú napr. kreditné karty s vysokým limitom, maximálny možný úver, prípadne využitie kreditnej karty pre nákupy hodnotných reálnych aktív s cieľom ich čo najrýchlejšieho predaja. Štatistiky poukazujú na extrémne rastúcu tendenciu uvedeného trendu. Konkrétne od roku 2020 odhadované škody spôsobené uvedenými praktikami dosahovali približne 8 miliárd USD ročne, pričom za rok 2025 boli škody vyčíslené na viac ako 30 miliárd USD.[footnoteRef:21]     [20:  V anglickom originále Social Security Number (SSN) patrí medzi jeden z kľúčových osobných údajov fyzickej osoby, na základe ktorého rôzne inštitúcie preverujú napr. zisky a plnenie daňových povinností, rôzne formy vyplácanej finančnej podpory, pričom vo väčšine prípadov je využívaný najmä bankami a úverovými inštitúciami pre účely verifikácie.  ]  [21:  Synthetic identity fraud: How AI is changing the game. [online]. 2023. [4 júna 2026]. Dostupné na internete: https://www.bostonfed.org/publications/six-hundred-atlantic/interviews/synthetic-identity-fraud-how-ai-is-changing-the-game.aspx] 

V podmienkach Slovenskej republiky by išlo o alternatívne spáchanie viacerých trestných činov, najmä podvodu podľa § 221 Trestného zákona alebo úverového podvodu podľa § 222 Trestného zákona.           
Okrem krádeže finančnej identity na podobnom mechanizme funguje aj krádež administratívnej identity, vyskytujúca sa ale s oveľa menšou frekvenciou.[footnoteRef:22] Napriek mnohým podobnostiam spojeným najmä s predchádzajúcim spôsobom spáchania trestnej činnosti, spočíva kľúčový rozdiel v motivácii páchateľa a využití získaných údajov.  [22:  Preklad z anglického originálu Criminal identity theft je značne problematický, v praxi sa však v angličtine využíva aj termín administrative identity theft, vhodnejší pre slovenskú verziu prekladu daného termínu. ] 

Krádež administratívnej identity nie je motivovaná finančným ziskom, ale vydávaním sa za inú osobu, primárne s cieľom uniknúť trestu za spáchanie určitého trestného činu. Pod rovnakú definíciu spadajú aj aktivity preventívneho charakteru, konkrétne protiprávne konanie páchateľa, ktoré nebolo odhalené, avšak práve z hľadiska prevencie využíva páchateľ na rôzne úkony identitu iného človeka. V konečnom dôsledku má byť pri odhaľovaní daných aktivít pozornosť orgánov činných v trestnom konaní nasmerovaná na osobu, ktorej informácie boli zneužité, a nie na skutočného páchateľa. Uvedený fenomén sa vyskytuje prevažne v online forme, kde je oveľa ľahšie realizovateľný, avšak v určitej obmedzenej forme je možné sa s touto praktikou stretnúť aj offline. 
Aj keď takáto forma patrí skôr medzi výnimky, je možné konštatovať, že pri jej úspešnej realizácii zohráva svoju úlohu čiastočne aj náhoda a benevolentnosť konkrétnych osôb jednajúcich s páchateľom v daný moment. 
Ako príklad je možné uviesť napr. páchateľa pristihnutého pri páchaní napr. menej závažnej ekonomickej trestnej činnosti, ktorý mal v dobe zadržania pri sebe ukradnuté dokumenty patriace inej osobe. Za úspešnú krádež administratívnej identity je možné považovať situáciu v prípade, že nie je viditeľný vizuálny rozdiel medzi fotografiou                       na dokumente a skutočným páchateľom, dokument nie je nahlásený ako stratený, preto napr. prokurátor nenavrhne pre obvineného väzbu a vyšetrovanie pokračuje s páchateľom na slobode. V prípade, že polícia pokračuje vo vyšetrovaní a rozhodne sa obvineného predvolať na výsluch, k dispozícii má iba informácie týkajúce sa inej osoby a skutočnému páchateľovi sa úspešne (aspoň na prechodný čas) podarilo uniknúť niektorým právnym následkom svojho konania.[footnoteRef:23] [23:  Criminal Identity Theft. [online]. 2025. [4. júna 2026]. Dostupné na internete: https://osad.illinois.gov/expungement/criminal-identity-theft.html]] 

Online priestor poskytuje pre analyzovanú formu kriminality oveľa širšie spektrum možností. Primárne je vzhľadom na komplexnosť aplikovaných schém možné rozlišovať dva typy daného konania. 
Prvý typ zahŕňa väčšinou sériu prepojených trestných činov, v prípade ktorých sú na rôzne účely využité rôzne identity. V prípade potreby potvrdenia páchatelia väčšinou využívajú špecifické ukradnuté dokumenty alebo dokonca produkty predávané ako kompletne zostavené balíky digitálnej identity na rôznych obchodných platformách operujúcich na dark webe. [footnoteRef:24] [24:  Dark web traders selling stolen UK payment cards for just £9. [online]. 2025. [3. júna 2026]. Dostupné na internete: https://www.finextra.com/newsarticle/47743/dark-web-traders-selling-stolen-uk-payment-cards-for-just-9] 

V rámci druhého typu páchateľ cielene využíva identitu jednej špecifickej osoby               na sériu online aktivít vedúcich k naplneniu skutkovej podstaty jedného alebo niekoľkých trestných činov, pričom často môže ísť o špecificky vybranú osobu, pre výber ktorej mal páchateľ špecifický motív. Poškodeným sa však môže stať aj náhodná osoba bez konkrétneho motívu, k údajom ktorej páchateľ získal kompletný prístup, napr. z dôvodu mimoriadne laxného prístupu poškodeného k ochrane svojich osobných údajov. 
Pokiaľ ide o špecifické aktivity relevantné z pohľadu analyzovanej protiprávnej činnosti, medzi najrozšírenejšie patrí využitie osobných informácií poškodeného doplnených o sken dokumentu na účel vytvorenia účtov následne využívaných priamo páchateľom alebo ďalej predávaných na sekundárnom trhu. Medzi konkrétne typy patria napr. účty na rôznych obchodných platformách s nelegálnym tovarom, účty na kryptoburzách, často zapojené do komplexnejších schém podvodov a legalizácie výnosov z trestnej činnosti. Podobne bývajú využívané aj klasické fintechové aplikácie. Jednoduchšie varianty zahŕňajú účty na sociálnych sieťach, cloudových platformách, nezriedka aj v online kasínach alebo na stránkach umožňujúcich stávkovanie. 
Z vyššie uvedeného jasne vyplýva všeobecná charakteristika, a to využitie  cudzej identity ako „štítu“ pred legálnymi následkami, pričom sa zakrývajú stopy, na základe ktorých by inak bolo možno oveľa jednoduchšie odhaliť páchateľa. 
Okrem konkrétnych platforiem zameraných na nelegálny tovar sa analyzované typy účtov využívajú aj na obchodných platformách s bežným tovarom. Ako typický príklad je možné uviesť využitie overeného účtu na predaj de facto akéhokoľvek hodnotného tovaru, pričom páchateľ vyžaduje platbu vopred s prísľubom, že tovar odošle okamžite po získaní finančných prostriedkov. V danom príklade je potrebné zdôrazniť, že poškodený (osoba, na ktorú bol účet vytvorený) neutrpí priamu finančnú stratu,  jej meno je však spojené s podvodom, ktorý môže byť ďalej riešený kompetentnými orgánmi. 
Podobnou charakteristikou disponujú aj účty vytvárané na kryptoburzách[footnoteRef:25] a vo fintech infraštruktúre vo všeobecnosti. Nič netušiaca osoba neprichádza o finančné prostriedky, avšak cez verifikované účty vytvorené s jej identitou prechádzajú transakcie napĺňajúce skutkové podstaty takých trestných činov, ako napr. legalizácia výnosu z trestnej činnosti alebo obchádzanie medzinárodných sankcií.   [25:  ŠANTA, J. a I. ŠANTA.  Virtuálne meny – trestnoprávne a niektoré analyticko – ekonomické aspekty, s. 103] 

V kontexte analyzovaných protiprávnych aktivít na sociálnych sieťach a účtov na nich vytvorených je priestor na interpretáciu, do akej miery je účet vytvorený pod menom inej osoby naozaj možné považovať za tzv. krádež identity. V závislosti od konkrétnej sociálnej siete existujú rôzne metódy verifikácie, nahlásenia a obnovenia ukradnutého účtu. V menej komplikovaných prípadoch, konkrétnejšie na platformách bez možnosti verejne viditeľnej dodatočnej verifikácie je pre vytvorenie účtu s rovnakým menom ako vybraná obeť dostačujúca emailová adresa a telefónne číslo, pričom fotografie vybranej osoby sú často voľne dostupné online. V niektorých prípadoch sa vyskytuje niekoľko takmer identických účtov a každý z nich sa prezentuje ako skutočná osoba. 
Problematickejšia situácia nastáva v prípade získania prístupu k overenému účtu, keď  používatelia dostávajúci správy nedokážu rozlíšiť, kto reálne kontroluje aktivitu z daného účtu.  K ešte komplikovanejšej situácii dochádza v prípade synchronizácie medzi rôznymi zariadeniami pripojenými k centrálnemu účtu (napr. Apple účet a zariadenia s ním synchronizované), keď má páchateľ v prípade získania prístupu de facto pod kontrolou celú digitálnu identitu používateľa, pričom okamžité zablokovanie cez zákaznícku podporu môže byť relatívne komplikované v závislosti od konkrétnych situácií, ktoré sú nad rámec tohto príspevku. Možnosťou je aj zablokovanie fyzických zariadení cez IMEI kódy, ku ktorým ale útočník môže včas zablokovať prístup. Riziko spojené so zmieňovanou kategóriou spočíva prevažne v kapacitách útočníka rozosielať správy s akýmkoľvek nelegálnym obsahom z účtu obete alebo získanie prístupu k súkromným multimediálnym súborom a ich následnému využitiu naprieč rôznymi platformami, s cieľom vytvorenia dojmu, že s účtom je všetko v poriadku, vyvracajúc tak možné pochybnosti o tom, kto účet reálne ovláda. 
V spleti týchto skutkových okolností však primárnym zostáva trestný čin poškodzovania cudzích práv podľa § 375 alebo aj § 376 Trestného zákona, ktorý sa typicky a historicky spája s tzv. krádežou identity.
Špecifickým prípadom opisovanej trestnej činnosti je tzv. ghosting, označujúci krádež a využitie identity mŕtvej osoby. Ghosting vo väčšine prípadov súvisí s finančne motivovanou trestnou činnosťou. Konkrétne boli zaznamenané prípady poskytovania úverov páchateľom, pričom  sa zneužívala identita mŕtveho človeka. 
Takýto skutok by bol podľa Trestného zákona SR právne kvalifikovaný ako trestný čin úverového podvodu podľa § 222 Trestného zákona.
Za najrozšírenejší trend je však možné považovať daňové úniky. Podľa informácií IRS (Internal Revenue Service – Federálny finančný úrad) má uvedená forma kriminality cyklickú tendenciu, postupne eskalujúcu v období blížiacemu sa k 15.4. 
Zmieňovaný modus operandi zvyčajne začína náhodným kontaktovaním od neznámej osoby prostredníctvom e-mailu alebo telefónu ponúkajúcej služby vrátenia dane za mimoriadne výhodných podmienok. Do pozornosti médií sa dostal napr. prípad z roku 2016, kedy dvaja páchatelia získali neoprávnený prístup do počítačového systému s databázou množstva informácií o mŕtvych osobách dostatočných na spáchanie daňového trestného činu, neskôr vyčísleného na niekoľko miliónov USD. Aj keď sa na prvý pohľad môže zdať, že informácia o tom, či predkladaná identita patrí živému človeku alebo nie bude automaticky figurovať v rôznych vzájomne prepojených databázach, prax ukazuje, že nie vždy je tomu tak. Kľúčovú rolu zohrávajú chyby a oneskorenia v interných kontrolách, evidenčných a monitorovacích systémoch, ktoré sú včas využité páchateľmi.  
Takýto skutok by bol podľa Trestného zákona SR právne kvalifikovaný ako trestný čin neoprávneného prístupu do počítačového systému podľa § 247 Trestného zákona, výroby a držby prístupového zariadenia, hesla do počítačového systému alebo iných údajov podľa §247d Trestného zákona a ako trestný čin daňového podvodu podľa § 277a Trestného zákona. 
Boli zaznamenané aj prípady, keď nebankový subjekt poskytoval úverový rámec, pričom o smrti dlžníka nevedel niekoľko mesiacov, čo dokazuje, že jeho identita bola zneužitá inou osobou, ktorá tak v jeho mene pokračovala v čerpaní úverového rámca. Okrem už existujúceho úverového rámca dochádza aj k novým úverovým podvodom najmä vtedy, ak páchateľ disponuje dostatočným množstvom osobných informácií na to, aby s využitím identity mŕtvej osoby získal nový jednorazový úver alebo dokonca flexibilný úverový rámec. V jednoduchšej podobe sa podobný úverový podvod (§ 222 Trestného zákona SR) vyskytuje aj napr. vo forme využívania fyzickej kreditnej karty osoby po jej smrti. [footnoteRef:26] V takomto prípade by bol spáchaný aj trestný čin neoprávneného vyrobenia a používania platobného prostriedku podľa § 219 Trestného zákona.   [26:  Ghosting fraud: Are you doing business with the dead? [online]. 2026. [6. júna 2026]. Dostupné na internete:https://idnow.io/insights/blog/ghosting-fraud-dead/]] 

Menej rozšíreným typom je krádež zdravotnej identity, ktorá bola zaznamenaná prevažne v USA vzhľadom na špecifiká amerického systému zdravotnej starostlivosti a cien zdravotných úkonov vo všeobecnosti. Hlavný motív páchateľa spočíva v zneužití identity poškodeného s cieľom získania prístupu k zdravotnej starostlivosti, liekom alebo zariadeniam. Špecifikum analyzovanej praktiky spočíva v potrebe získania prístupu k dokumentom týkajúcich sa  sektoru zdravotníctva v kombinácii s osobnými údajmi. Tie sú následne zneužité pri kontaktovaní zdravotníckych inštitúcií, pričom škoda spočíva napr. v nesprávnej diagnóze,          v jej liečbe, prípadne ďalších citlivých informácií zaznamenaných v lekárskej správe, čo pre poškodeného môže niesť sériu negatívnych následkov. Medzi tie patria napr. problémy s prijatím do zamestnania na základe údajných zdravotných problémov, vplyv na potrebnú budúcu zdravotnícku starostlivosť, vymáhané náklady zo strany poskytovateľa služieb alebo poisťovne, ale aj možné ďalšie problémy trestnoprávneho charakteru (najmä v prípade psychofarmatík). 
V takomto prípade je aktuálnou právna kvalifikácia skutku ako už uvádzaného trestného činu poškodzovania cudzích práv podľa § 375 alebo aj § 376 Trestného zákona.
Medzi najjednoduchšie taktiky patrí využitie falošného dokumentu a karty poistenca,    na základe ktorej môže páchateľ v prípade vizuálnej podobnosti získať prístup k službám alebo konkrétnym liekom. Medzi lieky s najväčším dopytom patria zmieňované psychofarmatiká zneužívané páchateľom pre svoju vlastnú potrebu alebo určené pre ďalší predaj v menšej miere priamo menšiemu množstvu odberateľov, prípadne prostredníctvom dark webu v prípade väčších množstiev. 
Komplikovanejšia stratégia spĺňajúca zároveň skutkovú podstatu poisťovacieho podvodu podľa § 223 Trestného zákona spočíva v predložení sfalšovaného dokladu o poskytnutej zdravotnej starostlivosti, faktúry a podobne v mene poškodeného, pričom sa najčastejšie žiada o finančnú kompenzáciu alebo iné benefity vyplývajúce z poistenia. Podobne ako v predchádzajúcom prípade poškodený neutrpí priamu finančnú stratu, avšak pri odhalení môže byť podozrivý z poistného podvodu, prípadne v budúcnosti tejto osobe môžu byť obmedzené možnosti financovania alebo iné benefity, na základe takejto predchádzajúcej aktivity páchateľa.[footnoteRef:27]              [27:  What To Know About Medical Identity Theft. [online]. 2026. [3. júna 2026]. Dostupné na internete: https://consumer.ftc.gov/articles/what-know-about-medical-identity-theft ] 

S vyššie uvedeným čiastočne súvisí aj zameranie sa na konkrétneho poškodeného  a získanie prístupu k jeho citlivým informáciám spojeným so zdravotným stavom, prípadne ďalšími historickými informáciami, prevažne s cieľom ich zverejnenia a poškodenia reputácie, vyhrážania sa, vydierania a podobne. Špecifické dáta môžu byť využité ako podporné informácie súvisiace napr. s krádežou finančnej identity v hybridných schémach, kedy v rámci dodatočného overenia na účel napr. poskytnutia úveru môžu subjekty pôsobiace  vo finančnom sektore akceptovať aj doklad, resp. určitú informáciu uvedeného typu.  
Okrem priameho využitia majú rôzne formy lekárskych správ vysokú hodnotu                 na čiernom trhu, ktorá sa pohybuje v tisíckach dolárov, keďže na rozdiel od napr. dokladov totožnosti nemôžu byť zablokované. Útočníci na získanie neoprávneného prístupu k daným dokumentom zriedkavejšie využívajú fyzické, v súčasnosti prevažne online metódy zamerané    na bezpečnostné nedostatky zdravotníckych zariadení. V rámci cielených útokov bývajú často využívané rôzne formy phishingu cielené na zariadenia alebo na individuálnych pacientov. Nemenej častým fenoménom sú aj hackerské útoky na suboptimálne zabezpečené aplikácie jednotlivých používateľov. 
Za najatraktívnejšiu formu páchania analyzovanej trestnej činnosti je nepochybne možné považovať hromadné útoky s cieľom prelomiť bezpečnostné systémy nemocníc, ktoré vo všeobecnosti disponujú oveľa slabšou úrovňou ochrany v porovnaní s napr. finančnými inštitúciami  a páchatelia v rámci jedného útoku môžu získať prístup k stovkám alebo tisíckam dokumentov. Za rok 2023 bolo odhalených 26 útokov na zdravotnícke zariadenia, z ktorých v rámci každého bol získaný prístup k dátam viac ako milióna pacientov. Napriek zložitosti odhadu finančných strát v dôsledku uvedených aktivít sa vo všeobecnosti predpokladá, že napr. za rok 2023 zdravotnícke zariadenia iba ako výkupné  za ransomware  zaplatili viac ako 10 miliónov USD, pričom s najväčšou pravdepodobnosťou je čiastka v súčasnosti ešte vyššia.[footnoteRef:28] Trend, ktorý predstavuje nielen individuálnu hrozbu z perspektívy pacienta, ale najmä systémovú hrozbu, má zvyšujúcu sa tendenciu. Za rok 2024 bolo v USA nahlásených viac ako 10 000 prípadov krádeže zdravotnej identity, pričom podľa viacerých štúdií tento druh kriminality spôsobuje každoročne škody pohybujúce sa okolo 30 miliárd USD. Iba za obdobie od januára do júna 2025 bolo v USA nahlásených 283 prípadov úniku informácií, pričom zasiahnutých bolo približne 16 600 000 pacientov.[footnoteRef:29] [28:  Cyber-Attacks on Hospital Systems: A Narrative Review. [online]. 2026. [5. júna 2026]. Dostupné na internete:https://www.sciencedirect.com/science/article/pii/S2950386825000103#sec0002 ]  [29:  Why the healthcare industry is a common victim of data breaches and how an identity protection benefit can help. [online]. 2026. [2. júna 2026]. Dostupné na internete: https://www.allstateidentityprotection.com/business/content-hub/why-healthcare-industry-biggest-victim-of-identity-theft-and-data-breaches] 

Ako jeden z najzávažnejších príkladov je možné uviesť útok na HCA Healthcare, v rámci ktorého došlo k úniku citlivých osobných informácií viac ako 11 miliónov pacientov naprieč 20 štátmi USA. Kľúčový problém spočíval v nedostatočne zabezpečenom cloudovom úložisku prevádzkovaným treťou stranou, ku ktorému páchateľ získal prístup.[footnoteRef:30]  [30: HCA Healthcare Reports Data Security Incident. [online]. 2026. [6. júna 2026]. Dostupné na internete:  https://investor.hcahealthcare.com/news/news-details/2023/HCA-Healthcare-Reports-Data-Security-Incident/default.aspx] 

Do úvahy by v podmienkach Slovenskej republiky v takomto prípade, okrem už uvedených trestných činov, prichádzal aj trestný čin falšovania a vyhotovenia nepravdivej zdravotnej dokumentácie podľa § 352a Trestného zákona.

Záver
	Na záver, sumarizujúc vyššie uvedené skutočnosti, konštatujeme, že medzi pojmami osobné údaje a identita, ktoré sú nosnými pojmami tohto článku, existujú pojmové rozdiely, hoci, ako ukazuje aplikačná prax, sa rozdiely medzi nimi postupne stierajú.
Pojem osobné údaje definuje Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov, GDPR), a sú nimi akékoľvek informácie týkajúce sa identifikovanej alebo identifikovateľnej fyzickej osoby. Identifikovateľná fyzická osoba je osoba, ktorú možno identifikovať priamo alebo nepriamo, najmä odkazom na identifikátor, ako je meno, identifikačné číslo, lokalizačné údaje, online identifikátor alebo odkazom na jeden či viaceré prvky, ktoré sú špecifické pre fyzickú, fyziologickú, genetickú, mentálnu, ekonomickú, kultúrnu alebo sociálnu identitu tejto fyzickej osoby.  Rovnako ako toto nariadenie osobné údaje v § 2 definuje aj zákon č. 18/2018                         Z. z. v platnom znení o ochrane osobných údajov.
Definíciu pojmu identita žiadna slovenská právna norma neobsahuje, preto podstatu tohto pojmu možno vyvodiť len z obsahu viacerých právnych pojmov a iných zdrojov. Takýmto spôsobom možno v aplikačnej praxi okrem osobnej a digitálnej identity identifikovať aj ďalšie druhy identity, najmä finančnú, administratívnu a zdravotnú, ktorým sa venujeme v tomto príspevku. Ich krádež spôsobuje predovšetkým miliónové majetkové škody. Aktuálne sú aj ďalšie škody na iných ako majetkových právach poškodených.
V prípade krádeže niektorej z týchto identít najčastejšie aplikovateľnými sú také trestné činy, akými sú podvod podľa § 221 Trestného zákona, krádež podľa § 212 Trestného zákona, poškodzovanie cudzích práv podľa § 375 alebo aj § 376 Trestného zákona, celý rad tzv. počítačových trestných činov a najmä trestné činy s názvom neoprávnený prístup                           do počítačového systému podľa § 247 Trestného zákona, výroba a držba prístupového zariadenia, hesla po počítačového systému alebo iných údajov podľa §247d Trestného zákona, ako aj ďalšie trestné činy uvádzané v tomto príspevku.
Slovenský Trestný zákon však neobsahuje osobitnú skutkovú podstatu tzv. krádeže identity, ako je tomu napríklad v Spojených štátoch amerických, na ktorých právnu úpravu a aplikačnú prax sme poukázali.
S tzv. krádežou identity sa v podmienkach Slovenskej republiky vo všeobecnosti spája už uvedený trestný čin poškodzovania cudzích práv podľa § 375 alebo aj § 376 Trestného zákona.
Úplne záverom uvádzame, že de lege ferenda, vzhľadom na uvádzanú širokú škálu trestných činov zakotvených v Trestnom zákone SR, ktoré možno aplikovať na rôzne variácie tzv. krádeže identity, tohto času sa nejaví byť aktuálne zakotvenie ďalšieho špeciálneho ustanovenia špecificky postihujúceho tento typ trestnej činnosti tak, ako je tomu napr. v Spojených štátoch amerických.
Na druhej strane je potrebné mať na zreteli, že kybernetické útoky aj  v Slovenskej republike cielia na štátne inštitúcie, veľké podniky, ale aj na malé obchodné spoločnosti,                      živnostníkov, ale aj na fyzické osoby. Neustále pripojenie na internet, rozmach cloudových úložísk a masové využívanie umelej inteligencie otvorili nové zraniteľné miesta. Ročná krivka početnosti kybernetických útokov v Slovenskej republike je v súlade s tou globálnou. 
Hackeri sa v roku 2025 intenzívnejšie zamerali aj na útoky, ktoré kradnú prihlasovacie údaje a citlivé informácie. Tieto vzrástli o viac ako polovicu. Tento infostealer sa stal hlavným sprostredkovateľom počiatočného prístupu kyberútokov. Ransomvérové útoky sa tak posúvajú od šifrovania dát k vydieraniu a hrozbám, že budú citlivé údaje zverejnené.
Najviac hrozieb, ktorým čelili slovenské podniky, predstavovali botnetové útoky zamerané na vyradenie systémov z prevádzky. Stále vysoko rizikovou hrozbou zostáva ransomvér. 
Podľa prognóz bezpečnostných expertov jedným z trendov v roku 2026 bude posun ransomvérovej stratégie, nelegálny obchod s osobnými údajmi a využívanie umelej inteligencie v kybernetických útokoch. Útoky sú čoraz sofistikovanejšie a cielené presne na konkrétne obchodné spoločnosti či inštitúcie. Plošné kampane sú zase zamerané na menšie organizácie.
Útočníci sa prispôsobujú modernej dobe a ich kybernetické útoky využívajú taktiky        na báze umelej inteligencie, a to vrátane dezinformačných kampaní, deštruktívneho malvéru      a hacktivizmu na objednávku. Phishingové kampane zase ohrozujú úplne všetkých, aj jednotlivcov.[footnoteRef:31] [31:  [online]. 2026. [6. júna 2026]. Dostupné na internete: https://www.sk-cert.sk/threat/sk-cert-bezpecnostne-varovanie-v20210406-02/index.html ] 

Tieto záverečné konštatovania naznačujú, že ak budú tieto trendy pretrvávať, budú úvahy o zmene právnej úpravy, napr. v intenciách federálneho Trestného zákona USA, po určitom  čase nevyhnutné. 

Literatúra
ČENTÉŠ, Jozef a kol: Trestný zákon s komentárom. Žilina: Eurokódex Poradca podnikateľa, s. r. o., 2006.
IVOR, Jaroslav a kol. Trestné právo hmotné. Osobitná časť. Bratislava. Iura Edition spol. s. r. o., 2006. ISBN 9788057104094.
SZABOVÁ, Eva a Ivan ŠIMOVČEK. Trestná zodpovednosť právnických osôb - komparácia vybraných aspektov právnych úprav niektorých členských štátov Európskej únie, USA a Švajčiarska a možnosti ich ďalšieho vývoja na pôde Európskej. In:  Státní zastupitelství, roč. 12, č. 5/2014,
ŠALING, Samo a kol. Veľký slovník cudzích slov. Bratislava: Vydavateľstvo Samo, 2003. ISBN 8089123058.
ŠANTA, Ján a Ivo ŠANTA. Virtuálne meny – trestnoprávne a niektoré analyticko – ekonomické aspekty. Praha: Leges, 2023. ISBN 978-80-8293-020-0.

Elektronické publikácie

A Guide to Indentity Theft Stastistics for 2026. [online]. 2026. [1. júna 2026]. Dostupné na internete: https://www.mcafee.com/learn/a-guide-to-identity-theft-statistics/
Criminal Identity Theft. [online]. 2025. [4. júna 2026]. Dostupné na internete: https://osad.illinois.gov/expungement/criminal-identity-theft.html]
Cyber-Attacks on Hospital Systems: A Narrative Review. [online]. 2026. [5. júna 2026]. Dostupné na internete:https://www.sciencedirect.com/science/article/pii/S2950386825000103#sec0002 
Dark web traders selling stolen UK payment cards for just £9. [online]. 2025. [3. júna 2026]. Dostupné na internete: https://www.finextra.com/newsarticle/47743/dark-web-traders-selling-stolen-uk-payment-cards-for-just-9
FACTS + STATISTICS. Identity theft and cybercrime. [online]. 2026. [1. júna 2026]. Dostupné na internete:  https://www.iii.org/fact-statistic/facts-statistics-identity-theft-and-cybercrime
Ghosting fraud: Are you doing business with the dead? [online]. 2026. [6. júna 2026]. Dostupné na internete:https://idnow.io/insights/blog/ghosting-fraud-dead/]
HCA Healthcare Reports Data Security Incident. [online]. 2026. [6. júna 2026]. Dostupné na internete:  https://investor.hcahealthcare.com/news/news-details/2023/HCA-Healthcare-Reports-Data-Security-Incident/default.aspx
Identity Fraud Report. [online]. 2025. [6. júna 2026]. Dostupné na internete:  https://sumsub.com/fraud-report-2025/
2026 Identity Fraud Report. [online]. 2026. [5. júna 2026]. Dostupné na internete:https://www.entrust.com/sites/default/files/documentation/reports/2026-identity-fraud-report-re.pdf]
Identity theft. [online]. 2024. [1 júna 2026]. Dostupné na internete: https://www.usa.gov/identity-theft 
online]. 2024. [31. mája 2026]. Dostupné na internete: https://zive.aktuality.sk/clanok/FeErgWy/utok-na-alzu-hackeri-predavaju-udaje-437-tisic-zakaznikov-obchod-reaguje/
When Anyone Can Be Anyone: AI and the Identity Crisis in Finance. [online]. 2023. [5. júna 2026]. Dostupné na internete: https://www.acams.org/en/opinion/when-anyone-can-be-anyone-ai-and-identity-crisis-finance 
2017 Data Breach Will Cost Equifax at Least 1,38 Billion. [online]. 2017. [5. júna 2026]. Dostupné na internete:https://www.darkreading.com/cyberattacks-data-breaches/2017-data-breach-will-cost-equifax-at-least-1-38-billion
Synthetic identity fraud: How AI is changing the game. [online]. 2023. [4 júna 2026]. Dostupné na internete: https://www.bostonfed.org/publications/six-hundred-atlantic/interviews/synthetic-identity-fraud-how-ai-is-changing-the-game.aspx
U.S. Code § 1028. Fraud and related activity in connection with identification documents, authentication features, and information. [online]. 2026. [1. júna 2026]. Dostupné na internete:   https://www.law.cornell.edu/uscode/text/18/1028
What To Know About Medical Identity Theft. [online]. 2026. [3. júna 2026]. Dostupné na internete: https://consumer.ftc.gov/articles/what-know-about-medical-identity-theft
Why the healthcare industry is a common victim of data breaches and how an identity protection benefit can help. [online]. 2026. [2. júna 2026]. Dostupné na internete: https://www.allstateidentityprotection.com/business/content-hub/why-healthcare-industry-biggest-victim-of-identity-theft-and-data-breaches 


Keywords: identity, theft, personal data, security, Criminal Code

Summary:
In this paper, the authors examine a new form of criminal activity referred to as identity theft. In this context, they analyse the concepts of identity and personal data, focusing on whether these terms are synonymous. Their analysis is based on Regulation (EU) 2016/679 of the European Parliament and of the Council of 27 April 2016 on the protection of natural persons with regard to the processing of personal data and on the free movement of such data (General Data Protection Regulation – GDPR), Act No. 18/2018 Coll. on Personal Data Protection, as amended, and other relevant legal regulations. The authors conclude that these concepts are distinct, although specific methods of committing criminal offences associated with them indicate an increasing convergence between the two. In the subsequent part of the paper, the authors focus on the highly sophisticated and increasingly widespread criminal activity related to these concepts worldwide and on the legal classification of such conduct under the Criminal Code of the Slovak Republic.

